Document ID: 32009L0130

ΟΔΗΓΊΑ 2009/130/ΕΚ ΤΗΣ ΕΠΙΤΡΟΠΉΣ
της 12ης Οκτωβρίου 2009
για την τροποποίηση της οδηγίας 76/768/ΕΟΚ του Συμβουλίου σχετικά με τα καλλυντικά προϊόντα, με σκοπό την προσαρμογή του παραρτήματος ΙΙΙ στην τεχνική πρόοδο
(Κείμενο που παρουσιάζει ενδιαφέρον για τον ΕΟΧ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 76/768/ΕΟΚ του Συμβουλίου, της 27ης Ιουλίου 1976, περί προσεγγίσεως των νομοθεσιών των κρατών μελών των αναφερομένων στα καλλυντικά προϊόντα (1), και ιδίως το άρθρο 8 παράγραφος 2,
Κατόπιν διαβούλευσης με την επιστημονική επιτροπή για τα καταναλωτικά προϊόντα,
Εκτιμώντας τα ακόλουθα:
(1)
Σε συνέχεια της δημοσίευσης επιστημονικής μελέτης το 2001, με τίτλο «Use of permanent hair dyes and bladder cancer risk» («Χρήση μόνιμων βαφών μαλλιών και κίνδυνος καρκίνου της ουροδόχου κύστης»), η επιστημονική επιτροπή για τα καλλυντικά προϊόντα και τα μη εδώδιμα προϊόντα που προορίζονται για τους καταναλωτές (στο εξής «SCCS») (2) κατέληξε στο συμπέρασμα ότι οι δυνητικοί κίνδυνοι είναι ανησυχητικοί. Συνέστησε να λάβει η Επιτροπή περαιτέρω μέτρα για τον έλεγχο της χρήσης των χημικών ουσιών βαφών μαλλιών.
(2)
Η SCCS συνέστησε επιπλέον μια συνολική στρατηγική για την εκτίμηση της ασφάλειας των ουσιών βαφής μαλλιών, συμπεριλαμβανομένων των απαιτήσεων για τη δοκιμή των ουσιών που χρησιμοποιούνται στα προϊόντα βαφής μαλλιών όσον αφορά ενδεχόμενη γονιδιοτοξικότητα/μεταλλαξιγένεση.
(3)
Σε συνέχεια των γνωμοδοτήσεων της SCCS, η Επιτροπή, μαζί με τα κράτη μέλη και τα ενδιαφερόμενα μέρη, συμφώνησαν για μια συνολική στρατηγική για τη ρύθμιση των ουσιών που χρησιμοποιούνται στα προϊόντα βαφής μαλλιών, σύμφωνα με την οποία ο βιομηχανικός κλάδος κλήθηκε να υποβάλει φακέλους επιστημονικών δεδομένων για τις ουσίες των βαφών μαλλιών προς αξιολόγηση στην SCCS.
(4)
Οι ουσίες π-φαινυλενοδιαμίνη (PPD) και τολουολο-2,5-διαμίνη (PTD) ρυθμίζονται επί του παρόντος από τις γενικές καταχωρίσεις 8 και 9 στο μέρος 1 του παραρτήματος ΙΙΙ της οδηγίας 76/768/ΕΟΚ του Συμβουλίου. Η SCCS έχει ταξινομήσει τις εν λόγω ουσίες ως εξαιρετικά ισχυρούς ευαισθητοποιητές που συμβάλλουν σε μεγάλο βαθμό στην επίπτωση δερματικών αλλεργιών των καταναλωτών σε προϊόντα βαφής μαλλιών. Για την εκτίμηση κινδύνου όσον αφορά τα επιπλέον στοιχεία που υποβλήθηκαν σχετικά με τις ουσίες PPD και PTD και για τη λήψη των τελικών αποφάσεων της SCCS σχετικά με την ασφάλεια των εν λόγω ουσιών ενδέχεται να χρειαστεί ακόμα μεγάλο χρονικό διάστημα. Ως προληπτικό μέτρο για τη μείωση του κινδύνου να προκληθεί στους καταναλωτές αλλεργία στα προϊόντα βαφής μαλλιών, οι μέγιστες επιτρεπόμενες συγκεντρώσεις των ουσιών PPD και PTD πρέπει να μειωθούν άμεσα στα επίπεδα για τα οποία η βιομηχανία έχει υποβάλει φακέλους ασφάλειας.
(5)
Δεδομένου ότι οι ουσίες PPD και PTD ρυθμίζονται επί του παρόντος στο πλαίσιο γενικών καταχωρίσεων στο μέρος 1 του παραρτήματος ΙΙΙ, πρέπει να δημιουργηθούν χωριστοί αύξοντες αριθμοί για τις εν λόγω ουσίες με μειωμένες μέγιστες επιτρεπόμενες συγκεντρώσεις.
(6)
Η οδηγία 2008/88/ΕΚ της Επιτροπής (3) απαγόρευσε τη χρήση της υδροκινόνης σε οξειδωτικά προϊόντα βαφής μαλλιών με τη διαγραφή του αντίστοιχου πεδίου εφαρμογής στη στήλη «γ» του αύξοντα αριθμού 14 στο μέρος 1 του παραρτήματος ΙΙΙ. Για λόγους σαφήνειας, πρέπει να διαγραφούν επίσης η επιτρεπόμενη συγκέντρωση 0,3 % στη στήλη «δ» και οι όροι χρήσης και οι προειδοποιήσεις που πρέπει να τυπώνονται στην επισήμανση, οι οποίοι παρατίθενται στην παράγραφο α) στη στήλη «στ» του αύξοντα αριθμού 14.
(7)
Επομένως, η οδηγία 76/768/ΕΟΚ πρέπει να τροποποιηθεί αναλόγως.
(8)
Τα μέτρα που προβλέπονται στην παρούσα οδηγία είναι σύμφωνα με τη γνώμη της μόνιμης επιτροπής για τα καλλυντικά προϊόντα,
ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:
Άρθρο 1
Το παράρτημα III της οδηγίας 76/768/ΕΟΚ τροποποιείται σύμφωνα με το παράρτημα της παρούσας οδηγίας.
Άρθρο 2
1. Τα κράτη μέλη θεσπίζουν και δημοσιεύουν τις αναγκαίες νομοθετικές, κανονιστικές και διοικητικές διατάξεις για να συμμορφωθούν με την παρούσα οδηγία το αργότερο έως τη 15η Απριλίου 2010. Ανακοινώνουν αμέσως στην Επιτροπή το κείμενο των εν λόγω διατάξεων.
Εφαρμόζουν τις διατάξεις που ορίζονται στο παράρτημα της παρούσας οδηγίας από τη 15η Ιουλίου 2010.
Οι διατάξεις αυτές, όταν θεσπίζονται από τα κράτη μέλη, αναφέρονται στην παρούσα οδηγία ή συνοδεύονται από παρόμοια αναφορά κατά την επίσημη δημοσίευσή τους. Ο τρόπος της αναφοράς αποφασίζεται από τα κράτη μέλη.
2. Τα κράτη μέλη ανακοινώνουν στην Επιτροπή το κείμενο των ουσιωδών διατάξεων εσωτερικού δικαίου τις οποίες θεσπίζουν στον τομέα που διέπεται από την παρούσα οδηγία.
Άρθρο 3
Η παρούσα οδηγία τίθεται σε ισχύ την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
Άρθρο 4
Η παρούσα οδηγία απευθύνεται στα κράτη μέλη.
Βρυξέλλες, 12 Οκτωβρίου 2009.

Labels: 3
0
1